Tuhannet Youtubesta löytyvät videot vaikuttavat alkuun tavallisilta lastenvideoilta, kunnes tutut piirroshahmot ajautuvat väkivaltaisiin ja seksuaalisiin tilanteisiin.

Youtubesta löytyy tuhansia videoita, jotka näyttävät ensi alkuun lapsille suunnatuilta animaatiovideoilta.

Videoissa on mukana hyvin lasten suosikkihahmoja kuten Frozen-elokuvan Elsa ja Hämähäkkimies.

Todellisuudessa videot sisältävät materiaalia, joka ei sovellu lapsille.

Youtubesta löytyy runsaasti videoita, jotka erehdyttävästi näyttävät lapsille sopivilta videoilta. Näin ei kuitenkaan todellisuudessa ole. Kuvituskuva. AOP.

Kaikki lastenvideoilta näyttävät Youtube-videot eivät välttämättä sovellu lainkaan lapsille.

Youtubesta löytyy arviolta tuhansia videoita, jotka näyttävät ensisilmäyksellä lapsille suunnatuilta animaatiovideoilta: esikatselukuvissa on lapsille tuttuja sarjakuva- ja satuhahmoja kuten Frozen-elokuvien Elsa, Autot-elokuvien autot tai Hämähäkkimies.

Tarkemmin katsottuna videoilla oleva sisältö ei kuitenkaan sovi ainakaan lapsille, sillä alkuperäisiä hahmoja muistuttavat satuhahmot kohtaavat niissä muun muassa väkivaltaa tai seksuaalista häirintää. Osa videoista sisältää lähinnä alatyylistä huumoria.

Myös aikuista ahdistaa

Videoiden löytäminen ei ole vaikeaa, päinvastoin. Itse asiassa vaikeampaa voi olla välttyä niiltä, kun lapsi hakee Youtubesta lempipiirrettyään.

Videoiden otsikoissa on käytetty tuttujen hahmojen nimiä ja muita lapsiin liittyviä hakusanoja, joten niihin törmää helposti, vaikka olisi etsimässä oikeita lastenvideoita. Osa kyseenalaisista videoista löytyy myös suomenkielisillä hakusanoilla.

Monet videoita levittävät Youtube-kanavat on nimetty lapsiin ja leikkimiseen viittaavilla sanoilla, joten ne voivat harhauttaa myös aikuisen luulemaan, että kyse on lapsille sopivasta kanavasta.

Kanavat voivat olla hyvin suosittuja: esimerkiksi eräällä kyseenalaisia videoita julkaisevalla videokanavalla on tilaajia lähes kahdeksan miljoonaa. Kanavan katsotuimmilla videoilla on yli sata miljoonaa katselukertaa tosin Youtubessa kaikki katselukerrat eivät välttämättä ole aitoja.

Kanavan tiedoissa mainitaan, että kanava on suunnattu sekä lapsille että aikuisille. Tosiasiassa videoiden voimakkaita kohtauksia ei voi pitää lasten silmille sopivina.

Videot voivat tuntua myös aikuisista ahdistavilta, sillä ne sisältävät viitteitä muun muassa pedofiliaan.

Videot näkyvät rajoituksista huolimatta

Britannian yleisradioyhtiö BBC on uutisoinut vastaavista Youtube-videoista aiemmin tänä vuonna.

BBC:n mukaan osa mauttomista videoista on selvästi suunnattu aikuisille, mutta lapset voivat päätyä katsomaan niitä herkästi vahingossa.

Yleisradioyhtiön haastatteleman sosiaalipsykologian professorin Sonia Livingstonen mukaan osa videoista voi olla esimerkiksi satiirisia tai loukkaavia, mutta silti ne ovat osa ilmaisunvapautta. Livingstone painottaakin lasten suojelemista epäilyttävältä sisällöltä, ei itse sisältöjen kieltämistä.

Ongelma on se, että osa videoista tulee näkyviin, vaikka olisi asettanut Youtubessa rajoituksia näytettävistä videoista tai käyttäisi lapsille suunnattua Youtube-sovellusta.

Youtubelle voi ilmoittaa häiritsevästä sisällöstä videon yhteydessä olevalla Tee ilmoitus -painikkeella.

Todella kieroutunutta

Suomessa hämmentävistä Youtube-videoista on keskustelu toistaiseksi lähinnä sosiaalisessa mediassa, esimerkiksi Vauva-lehden keskustelupalstalla. Ohessa poimintoja vanhempien omakohtaisia kokemuksia sisältävästä keskustelusta:

Todella kieroutunutta settiä. Jopa aikuinen, joka on nähnyt yhtä ja toista, sai jotenkin ahdistuneen olon.

Nyt loppui kyllä Youtuben katselu täälläkin. Suurin osa " kilteistäkin " videoista on aikamoista roskaa, mutta kumma kun tuollaista aivopesusaastaa ei saada kitkettyä.

Netissä on paljon hyvää, mutta myös uskomatonta ja iljettävää p*skaa. Surullisinta on, että aikuisilta on jotenkin kadonnut vastuuntunto. Youtube pois lapsilta. Thats it.

Siis ei apua luulin että näitä on vain piirrettyinä ja nyt löysin live actioniakin... Nämä on ihan pimeitä kaikki, pyörivät samojen outojen teemojen ympärillä.

Etsin joskus tyttärelleni Pipsa Possua ja hyvin nopeasti kävi ilmi, että jokainen video piti katsoa itse alusta loppuun ensin; osa Pipsoista oli ihan ihmeellisiä ja häiriintyneitä ja löysin lopulta vain kaksi aitoa jaksoa.

Juu pahinta on tosiaan tuo että Youtube suorastaan tyrkyttää näitä - kivankin videon jälkeen voi autoplayllä tulla tätä seuraavaksi. Eli en jättäisi lasta hetkeksikään yksin katsomaan.

Onko oma lapsesi törmännyt jutussa kuvatun kaltaisiin videoihin ja järkyttynyt niistä? Miten hän reagoi, ja miten käsittelitte asiaa? Miten vaikea vanhemman on varmistaa, ettei lapsi törmää netissä sopimattomiin sisältöihin?

Kommenttini:

Nimimerkkini: